Ապա հարցաքննվեց տուժողի իրավահաջորդ՝ մահացած ծննդկանի ամուսինը՝ Համլետ Ղուկասյանը: Նա պատմեց դեպքի մասին իրեն հայտնի հանգամանքները: Կողմերի հարցերին ի պատասխան՝ ասաց, որ մինչ ծննդաբերությունը Հռիփսիմեն չի գանգատվել, առանձնապես խնդիրներ չեն եղել, միայն ծննդաբերությունից 21 օր առաջ պոլիկլինիկայի բժիշկն ուղեգրել է Վանաձորի ծննդատուն, որտեղ Դավիթ Շահվերդյանը հավաստիացրել է, որ ոչ մի լուրջ բան չկա, պարզապես հղիի տարիքով պայմանավորված՝ նա պետք է հսկողության տակ մնա: Իսկ ծննդաբերությունից մոտ 20 րոպե անց խոսել է կնոջ հետ հեռախոսով, պատուհանից տեսել կնոջն ու երեխային: Ավելի ուշ տուն են գնացել և Հռիփսիմեի ահազանգից հետո, որ իրեն վատ է զգում, շտապ եկել են հիվանդանոց, որտեղ էլ բժիշկները նախ հայտնել են, որ անհրաժեշտ է արգանդը հեռացնել, ստացել են նրա համաձայնությունը, ապա քիչ հետո հայտնել են, որ ծննդկանի կյանքը փրկել չհաջողվեց: Դատախազ Գ. Մանուկյանը հայտարարեց, որ նախաքննական ցուցմունքի և դատարանում հայտնածի միջև որոշակի տարբերություններ կան՝ մասնավորապես ժամերի հետ կապված և առաջարկեց հրապարակել նախաքննական ցուցմունքը, կողմերը չառարկեցին: Հ. Ղուկասյանը հաստատեց, որ հրապարակված ցուցմունքը ճիշտ է: Հաջորդիվ հարցաքննվեց գործով վկա Քնարիկ Մնացականյանը, որը մահացած ծնդկանի սկեսուրն է: Նա ևս պատմեց մինչծննդաբերական շրջանի ու ծննդաբերության օրվա մասին: